ไฟแนนซ์ทูเดย์
... ปีเก่าผ่านไป ย่างเข้าสู่ปีใหม่...สมชัย สัจจพงษ์ ปลัดกระทรวงการคลัง ย้ำปีนี้จะเป็นปีทองของการลงทุน เพราะถ้าลงทุนเปลี่ยนเครื่องจักร อุปกรณ์ เครื่องมือเครื่องใช้ โปรแกรมคอมพิวเตอร์ ยานพาหนะ สามารถนำรายจ่ายเอาไปหักภาษีได้ 2 เท่า ส่วนผู้ประกอบการเอสเอ็มอีไม่ต้องน้อยใจ ใครจดทะเบียนตั้งบริษัทใหม่เพื่อเข้าสู่ระบบภาษีจะได้รับการยกเว้นภาษีในปีแรก และในปีที่ 2 จะเสียภาษี 10% แต่ต้องไปจดทะเบียนตาม พ.ร.ก.ไม่ตรวจสอบภาษีที่เพิ่งคลอดออกมาก่อน เอสเอ็มอีถึงจะได้สิทธิภาษีที่ว่า
8 ม.ค. 2559

... ปีเก่าผ่านไป ย่างเข้าสู่ปีใหม่...สมชัย สัจจพงษ์ ปลัดกระทรวงการคลัง ย้ำปีนี้จะเป็นปีทองของการลงทุน เพราะถ้าลงทุนเปลี่ยนเครื่องจักร อุปกรณ์ เครื่องมือเครื่องใช้ โปรแกรมคอมพิวเตอร์ ยานพาหนะ สามารถนำรายจ่ายเอาไปหักภาษีได้ 2 เท่า ส่วนผู้ประกอบการเอสเอ็มอีไม่ต้องน้อยใจ ใครจดทะเบียนตั้งบริษัทใหม่เพื่อเข้าสู่ระบบภาษีจะได้รับการยกเว้นภาษีในปีแรก และในปีที่ 2 จะเสียภาษี 10% แต่ต้องไปจดทะเบียนตาม พ.ร.ก.ไม่ตรวจสอบภาษีที่เพิ่งคลอดออกมาก่อน เอสเอ็มอีถึงจะได้สิทธิภาษีที่ว่า
... และยังต้องจัดทำบัญชีให้ถูกต้องด้วย เอสเอ็มอีรายไหนยังไม่รู้จะเริ่มต้นทำบัญชีอย่างไร ให้รีบเข้าเว็บไซต์กรมสรรพากร เพราะเขามีโปรแกรมบัญชีที่ใช้สำหรับยื่นเสียภาษีกรมสรรพากรไว้ให้โหลดฟรีได้แล้ว 
... ส่วนการสรรหาผู้บริหารแบงก์รัฐนั้น ในส่วนการสรรหากรรมการผู้จัดการธนาคารอาคารสงเคราะห์ (ธอส.) คืบหน้าไปกว่าครึ่งค่อนแล้ว วงในรู้กันแล้วว่าใครได้ที่ 1 2 และ 3 แต่ที่ยังประกาศรายชื่อไม่ได้ กุลิศ สมบัติศิริ อธิบดีกรมศุลกากร ในฐานะประธานสรรหาบอกว่าต้องรอแบงก์ชาติตรวจสอบคุณสมบัติก่อน ล่าสุดแบงก์ชาติตรวจสอบคุณสมบัติผู้สมัครหมดแล้ว เหลือเพียงนัดกรรมการทุกคนให้พร้อมเพรียงกัน ไม่ควรขาดคนใดคนหนึ่ง ให้เป็นที่ครหาได้ กว่าจะนัดทุกคนประชุมได้ก็ 12 ม.ค.นี้
... ไม่ว่าผลจะออกมาอย่างไร ก็ถือว่า ธอส.ใกล้ได้ตัวเอ็มดีคนใหม่เต็มแก่ ขณะที่ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือเอสเอ็มอีแบงก์ บอร์ดอนุมัติ มงคล ลีลาธรรม เป็นกรรมการผู้จัดการเอสเอ็มอีแบงก์คนใหม่เป็นที่เรียบร้อย และเตรียมเริ่มเข้าทำงานตั้งแต่ 1 ม.ค.นี้ ส่วนบรรษัทประกันสินเชื่ออุตสาหกรรมขนาดย่อม (บสย.) ก็มีมติแต่งตั้ง นิธิศ มนุญพร เป็นกรรมการและผู้จัดการทั่วไป เริ่มงานตั้งแต่ 1 ม.ค.นี้เช่นกัน 
... คงเหลือแต่ที่ธนาคารเพื่อการส่งออกและนำเข้าแห่งประเทศไทย หรือเอ็กซิมแบงก์ ที่ร้างเอ็มดีมามากกว่า 1 ปี ครองสถิติแบงก์รัฐที่ไม่มีเอ็มดีทำงานมานานกว่าแบงก์รัฐแห่งอื่น ซึ่ง มนัส แจ่มเวหา อธิบดีกรมบัญชีกลาง ในฐานะประธานเอ็กซิมแบงก์คนใหม่ ออกตัวมาสักพักแล้วว่าจะเร่งเรื่องการสรรหา คาดว่าจะสรรหาได้ภายในเดือน ก.พ.ปีนี้ ต้องมาดูว่าจะทำได้จริงหรือไม่